Szpacyrkym po Cieszynie
“Gdo sie za swój jynzyk wstydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Lufciorzóm rzeknóć
Nie do sie szpacyrować po naszym mieście, coby za każym razym cosi zaimaego nie spozdrzić. Dejmy na to, tyn nowo zrychtowany banhof je fakt piekny, ale tabulek przi tych sztrekach je wiyncyj niż cugów kierych po nich jeździ. Jakisi srandziorz zawiesił aji tabulke na kierej pisze kierunek Goleszów. Co tymu srandziorzowi pizło do czepani tego nie wiym, bo przeca uż kolem dwacet roków sztreka po kierej tam cugi jeździły je zawrzito. Kiejsi to żodnymu nie zawadzało, coby do roboty jeździć cugym, a dzisio każdy musi mieć auto i jakby móg, to by wjechoł ś nim aji do izby. Znóm takich co aji porem metrów jadóm autym po cygaretle, bo uż tak sfajnieli, że zapómnieli na co majóm klepeta. Przeca w takim małym mieście nie godzi sie, coby po nim gzuć dziynnie autym, bo do wszeckich insztytucyji idzie przeca dónś pieszki. Sie mi zdo, że uż niewiela mómy czasu jak nie bydymy poradzić dónś do swoji chałupy i trzeja bydzie furkać w lufcie. Inszóm wiecóm je nasza wieża piastwsko, kiero mo być atrakcyjóm naszego miasta, a widać jóm yno na mapie, bo je zarośnióno rozmajtymi wielkimi strómami. Coby jóm ganz fajnie obezdrzić ze wszeckich strón to trzeja bydzie lufciorzóm rzeknóć, coby raczyj do nas przijyżdżali na jesiyń, abo w zimie, jak wiater ze wszeckich stromów zduchnie łostatni listki. Kiedy przidzie taki czas dlo naszego miasta, coby to co mómy nejpiekniejsze było widać s daleka-kiedy ? Sie mi zdo, że dzisio je wiyncyj takich co majóm radzi rozmajte chrosty i strómy, kiere dlo letnikorzi nie sóm żodnóm atrakcyjóm, bo łóni majóm pełno też tego u siebie dóma.
Mini słownik:
spozdrzić-zobaczyć,
zrychtowany-odnowiony,
banhof- dworzec,
sztreka-tor,
cug-pociąg,
srandziorz-wesołek,
pizło-uderzyło,
czepań-głowa,
zawrzito-zamknięta,
cygaretle-papierosy,
sfajnieli-wydelikatnieli,
dónś-dojść,
luft-powietrze,
wiec-rzecz,
stróm-drzewo,
lufciorz-turysta,
chrost-krzew.
Tóż miyjcie sie wszedcy dobrze i wiesiołego popióntku
szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn hau_Latn pol_Latn pol_Latn pol_Latn szl_Latn pol_Latn ssw_Latn pol_Latn szl_Latn pol_Latn crh_Latn kik_Latn cat_Latn deu_Latn pol_Latn pol_Latn szl_Latn szl_Latn szl_Latn